**Vanemaealised ei vaja vanusest tulenevalt eriõigusi**

Eesti ühiskond vananeb, nagu teevad seda kõikide heaoluriikide ühiskonnad. Meie elanikkonnast on üle viiendiku vanemad kui 65 eluaastat ning nende hulk kasvab lähema kümnendi jooksul veelgi. Mida tähendab ühele riigile ja ühiskonnale terendav tulevikuvaade, kus ligi veerand elanikkonnast on kas juba pensioni eas või kohe sinna jõudmas? Sellele küsimusele oleks tulnud vastata piltlikult öeldes eile, kuid kindlat teadmist pole veel tänagi.

Valimiste eel hakkavad kõik parteid rääkima pensionitõusust, erilistest toetusvormidest vanemaealistele ning hooldusteenusest, mis peaks välja aitama kõik hädalised. Mõistagi, miks see temaatika just nüüd end ilmutab – lojaalsemat valijat kui 60+ inimene on raske leida. Ja lihtne lahendus – kõigile näpuotsaga raha juurde – tundubki see õige. Kas aga on?

Vanemaealised ei vaja vanusest tulenevalt eriõigusi, erikohtlemist ega vanuse esiletoomist. Nad ei ole üks ühtne riskirühm, vaid oma oskuste, kogemuste ja võimetega võrdväärsed osalejad ühiskonnas. Väga paljud 60+ inimesed on hoopis kimpus sellega, et neil on veel jõudu ja oskusi küllaga, aga pole väärilist rakendust. Töökohalt nooremate kasuks lahkuma sunnitud või ümberõpet mitte saanud ja n.ö. tehnoloogiale jalgu jäänud inimesed tunnevad end üleliigsena. Sellest tekkiv stress ja isegi alaväärsuskompleks võõrandavad inimesi ühiskonnast - nad sulguvad koduseinte vahele ja kibestuvad, kaotavad usu endasse ja riiki.

**Me peame vabanema vanemaealiste diskrimineerimisest**

Näeme diskrimineerimist ja tõrjumist nii töö- kui ka ühiskonnaelus. Vanusest tulenevalt ei tohiks aga inimesi kõrvale jätta. Vanemaealistele peavad kättesaadavad olema täiendkoolitus, elukestev õpe ja sotsiaalse lävimine. Kuidas seda saavutada? Eelkõige probleemi teadvustades. Nii karjääri planeerides kui ka töökohal ümber- ja täiendõpet korraldades peaksid tööandjad mõtlema pikalt ette. See kehtib ka töötajate kohta, kes juba 40-ndates eluaastates võiksid omandada mõne lisaeriala või tõsta olemasolevat kvalifikatsiooni. Kuid ka 60+ inimesed on õpivõimelised ja töötahtelised, nendesse tasub panustada. Eriti arvestades kasvavat tööjõu puudust, mida vastasel korral peame katma väljastpoolt tuleva tööjõuga.

Paljud uuringud on näidanud, et juba alates 50-aastastest inimestest ligi 60% tajuvad oma vanust tööotsijana kui ebasoodsat tegurit. Samas on teada, et vanemaealiste tööhõivel on laiem positiivne mõju ühiskonnale. Töötava inimese vaimne ja füüsiline tervis on paremas korras, sotsiaalne toimetulek ning majanduslik heaolu samuti. Tööturul püsimist tuleb igati soodustada. Oluline on siin paindliku tööaja võimaldamine. Lühema tööpäeva ja paindliku tööaja osas on Eestil Põhjamaadega võrreldes palju arenguruumi.

Statistiliselt on Eestis teiste Balti mere riikidega võrreldes vanemas eas inimeste tööhõive kõrge – ca 35% vanuses 65-69 (Info: Baltic Sea Labour Forum for Sustainable Working Life), aga hinnanguliselt tehakse lihtsamat, õpitud erialale mittevastavat tööd. Vajame põhjalikumat analüüsi, millise kvalifikatsiooniga ja millistel kohtadel meie pensioniealised töötavad ja miks. Ehk saab neid hoopis mõistlikumalt rakendada?
Vanemaealiste paremaks tööhõiveks võiks riik ette näha asjakohased stiimulid tööandjatele, näiteks maksusoodustused või koolituste korraldamine riikliku sihtrahastuse toel.

**Vanus pole puue, vaid kogemus ja võimalus**

Peame muutma oma arusaama vanemaealistest kui tööjõust ning tervikuna hoiakuid ja suhtumist vanematesse ühiskonnaliikmetesse. Seni näeme vanust ennekõike kui puuet ja nii hoiame tagasi inimeste ühiskonnaelus osalemist. Kuid riik on seda tugevam, mida tihedamad on kontaktid põlvkondade vahel. Siin on abiks kogukonnad, mis loovad aluse põlvkondade ülesusele ja aitavad leida kõigi vanusegruppide ühisosa. Hiljutine Tallinna Ülikooli ja MTÜ Jututaja poolt tehtud uuring näitas, et ligi kolmandik Eesti inimesi tunneb end üksildasena. Õpime suhtlema ja märkama inimesi enda kõrval! Väga olulisel määral on see omavalitsuste roll - leida võimalused ja pakkuda inimestele tuge, et tuua nad koduseinte vahelt välja. Või innustada vabatahtlikke, kes käivad regulaarselt koduse inimesega suhtlemas, teda igapäevatoimingutes aitamas.

Omavalitsustele on siin appi tulnud vabaühendused. MTÜ Jututaja kaasatud noored käivad hooldekodude elanikega vestlemas, MTÜ Elame Veel! korraldab hooldekodude elanikele mitmesuguseid üritusi. Kogukonna kujundavad ühtseks arvukad külaseltsid oma tegevuste abil. Selliste ühingute tegevust on vaja toetada.

Kõigis maakondades on sotsiaalministeeriumi toel käivitunud pilootprojektina vabatahtlike seltsiliste liikumine, mis hõlmab üle 60 omavalitsuses ligi 300 seltsilist. Nemad koostöös KOV-ide ja partneritega tegelevad nii ennetustööga (abivajajate märkamine) kui ka toetavate tegevustega eakate ja erivajadustega inimeste üksilduse vähendamiseks nende kodudes. Vabatahtlikud seltsilised aitavad abivajajaid elukvaliteedi säilitamisel, ühiskonnaelus osalemisel ning toimetulekuoskuste parandamisel võimalikult iseseisvaks eluks. Seltsilise tegevus peab laienema ning olema riigi ja omavalitsuste toetatud liikumiseks.

**Seenioride nõukoda tahab sõnaõigust**

Vanemaealistega koostöö olulisust on mõistnud paljud omavalitsused. Luuakse vanemaealiste kogusid, mis on partneriks volikogudele ja valitsustele, et arvestada vanemate inimeste vajaduste ja soovidega otsuste tegemisel. Sisukalt osalevad poliitikas Viljandi linna seeniorite nõukoda ja Toila valla eakate nõukogu. Käesoleval aastal on tööd alustanud Keila linnas eakate komisjon. Viimsis, Türil, Paides, Pärnus ja Viljandi vallas on samalaadsed kogud tööle asunud. Rae vallas asutati koostöökogu oktoobris. Kuusalu, Jõelähtme, Kastre, Elva, Muhu, Kadrina ja Rakvere valdades töötatakse vanemaealiste kogude loomise nimel. See töö peab laienema kõigisse omavalitsutesse.

Koostöö on käivitunud ka riigi tasandil. Sotsiaalministeeriumi juures alustas kevadel tööd vanemaealiste huvikaitsevõrgustik. Selle esimeseks suuremaks tööks oli analüüsida ja täiendada riigi heaolu arengukava, mis peaks vabariigi valitsuse lauale jõudma selle aasta lõpuks. Teemaga tegelevad ka sotsiaalministeeriumi toetatud projekti „Noored ja vanad võrgustuvad koos“ osalised.

On aeg, et Eesti muutuks vanusesõbralikuks ühiskonnaks, kus vanus ei takista hästi elamist ning kus keskkond, tegevused ja teenused toetavad eakaid inimesi. Vanusesõbralikus ühiskonnas on kõigil õigus osaleda ja olla hinnatud oma panuse eest. Samuti tunda end turvaliselt ja hoitult omaenese kodus, omada piisavalt raha, et eluga toime tulla ning vajadusel saada juurdepääs kvaliteetsele tervishoiule ja hooldele.

**Agu Laius**, MTÜ Kuldne Liiga huvikaitsejuht,
vanemaealiste huvikaitsevõrgustiku eesistuja